L-Awtorita tax-Xandir ma laqgħatx l-ilment tal-Partit Nazzjonalista kontra l-PBS, dwar allegat żbilanċ kontra l-Partit Nazzjonalista fir-rigward tad-diskors tal-ministru Edward Scicluna quddiem membri tal-Parlament Ewropew. L-Awtorita ikkonkludiet li f’dan il-każ ma kienx hemm żbilanċ u għalhekk ma kien hemm l-ebda lok li jingħata xi forma ta’ rimedju. Fi stqarrija l-PN innota b’sodisfazzjon li l-Awtorita ikkonkludiet li l-PBS għamel ħażin meta qies dak li qal il-ministru tal-Finanzi bħala li ma kellux valur ta’ aħbar. Min-naħa tiegħu, l-PBS wera sodisfazzjon li l-Awtorita ma sabitx l-iżbilanċ allegat mill-Partit Nazzjonalista fil-mod kif tratta l-istorja. Fl-istqarrija l-PBS qal li l-Kamra tal-Aħbarijiet tibqa impenjata li tipprovdi servizzi ta’ aħbarijiet imparzjali, tirrispetta l-udjenza tagħha, u dan qed jigi rifless fiż-żieda ta’ udjenzi ta’ PBS.